Nije pomogao ni pritisak Bruxellesa ni razgovori premijera Andreja Plenkovića s glavnim tajnikom Organizacije za ekonomsku suradnju i razvoj (OECD) Angelom Gurríom ni razgovor s mađarskim mu kolegom Viktorom Orbanom, pa ni 14,5 milijuna eura koje je Hrvatska platila MOL-u za izgubljenu arbitražu u Ženevi – Mađarska i dalje ostaje na stavu da Hrvatsku ne pušta u tu organizaciju koja okuplja 35 najrazvijenijih država svijeta. Mađari, naime, smatraju da je Hrvatska država u kojoj je vladavina prava manjkava, a glavni je razlog progon šefa MOL-a Zsolta Hernadija zbog navodnog davanja mita Ivi Sanaderu u zamjenu za upravljačka prava u Ini..

– Ne možemo podržati kandidaturu bilo koje države sve dok se temeljne vrijednosti te organizacije, kao što su vladavina prava i priznavanje odluka međunarodnih sudova ne poštuju u potpunosti – poručili su za Večernji iz mađarskog ministarstva vanjskih poslova te dodali kako je interes Mađarske da riješi pitanja koja su vezana uz poštivanje osnovnih vrijednosti i principa, na zadovoljstvo obiju strana.

Uz Mađarsku, Hrvatsku kandidaturu za članstvo u OECD-u blokira i Slovenija, zbog hrvatskog odbijanja odluke Arbitražnog suda o granici. Obje države, Mađarska i Slovenija, tako bilateralne probleme pokušavaju riješiti blokadama, što je modus operandi oko kojeg se diže prašina u EU, gdje se – prvenstveno u odnosu na Hrvatsku – apostrofira opasnost da bi takav način mogao otežati proširenje EU. No u slučaju mađarske i slovenske blokade Hrvatske stav EK je jasan i njega je iznijela povjerenica za trgovinu Cecilia Malmström u odgovoru na pitanje zastupniku u Europskom parlamentu Toninu Piculi (SDP).. .

– Stajalište EU je još od 2007. da bi sve članice EU koje podnesu zahtjev za članstvo trebalo smatrati prihvatljivima za pristupanje te ih automatski uključiti u postupak pristupanja. To je stajalište koje EK, kao predstavnik EU u OECD-u, i ostale članice zagovaraju u raspravi o proširenju OECD-a te žalimo što su dvije države članice od njega odstupile – kazala je C. Malmström.

Dodala je i da Hrvatska zadovoljava kriterije za početak pregovora o članstvu u OECD-u te da je, s obzirom na složenost i zahtjeve pravne stečevine EU, spremna za pristupanje

Pogledajte i što će se promijeniti uvođenjem eura i hoće li sve poskupjeti: